정조 7년
癸卯十一月二十日辰時。上御誠正閣。大臣備局堂上引見入侍時。領議政鄭存謙。行司直鄭尙淳。禮曹判書金魯鎭。行副司直徐有隣鄭好仁。刑曹判書徐浩修。戶曹判書鄭一祥。行副司直嚴璹。兵曹判書李𡊠。漢城判尹金履素。左尹李柱國。行副司直徐有大。吏曹參判趙時俊。行左承旨徐有防。行副司直朴祐源。行都承旨沈豐之。左副承旨安聖彬。假注書金孝建。事變假注書鄭棟。記事官李崑秀尹行任。以次進伏訖。存謙曰。日間聖體。若何。上曰。一樣矣。存謙曰。王大妃殿氣候。若何。上曰。一樣矣。存謙曰。惠慶宮氣候。若何。上曰。一樣矣。存謙曰。至日南殿親享有命。而天時釀寒。日氣不調。勞動玉體。誠爲可悶。還收成命。是臣區區之望也。有隣曰。自昨日氣猝寒。此時親享。不勝悶迫矣。上曰。霜露之感。歲暮益切。欲擧圭幣之禮。用伸孺慕之沈。豈以日寒。不行親享之禮乎。存謙曰。聖敎如此。臣不敢煩奏。而若値酷寒。必有所損。且觀日勢。更爲下敎。似好矣。上曰。臨時可以觀勢爲之矣。上曰。備堂多不入來。何也。存謙曰。果多懸頉矣。今日賓對備堂之懸病者。竝從重推考。何如。上曰。依爲之。出擧條上曰。昨日三司有新啓。而雖不傳啓。出於朝報。卿等聞之否。存謙曰。乾道孔昭。翬晩兩賊。謀危聖躬之逆節。今旣彰露。此實諸賊之根柢。非但三司之臣所可聲討。擧國臣民。孰無同仇之心。右相之意。亦與臣同矣。上曰。予於此事。有不忍聞。不忍言者矣。究其罪。則危逼寡躬。而考其時。則果何時也。惟彼宰臣之疏。當以別論。而三司之臣。因此合辭。則日日傳啓之際。當作何懷。昨日三司之事。一則不諒予意。一則太欠誠實。且兩司。旣與玉堂相議。而及其拔之。則玉堂之反爲請罷者。不成事理。下番玉堂。一任兩司之說。尤爲駭然。果命譴罷矣。存謙曰。隄防之不嚴。懲討之無實。莫近日若。至於生存之元惡大憝。不行天討。龜柱之尙今戴頭。已是失刑。而鄭妻則失刑之中尤爲失刑。此歲將暮。執法之請。尙未蒙允。今日廷臣。皆陷於不誠之罪。如是而國何以爲國。人何以爲人乎。臣之前疏所云公議快伸。臺啓盡了。然後刑政之平。方可以議者。政謂此也。今承下敎。誠不勝掩抑矣。亟從三司之請。先治兩賊之罪焉。上曰。卿則須勿復以此爲言。以慽予心也。存謙曰。近來民習狡惡。凡懷覬覦上達之計者。輒於烽臺近處。恣意放火。若不痛加懲創。後弊難言。犯罪者。自當依律勘斷。而常時不能檢飭之失。不可無譴責。兵曹判書李𡊠。禁衛大將李敬懋。一倂罷職。當該參軍。拿問處之。何如。上曰。向來旣不勘罷。今番宜無異同。竝越俸五等。參軍事。當於禁營草記。下敎矣。出擧條又命書榻敎曰。兵曹判書李𡊠。禁衛大將李敬懋。越俸五等。上曰。今番則當爲別般處分。而至於施以僞烽之律。似爲過當。且向來放火者。旣不置法。此漢之獨置一律。豈無逕庭之歎乎。存謙曰。雖非僞烽。旣是烟臺咫尺。則用以一律。似無不可矣。浩修曰。臣取禁營謄錄。則肅廟朝。有放火烽臺者。而初以一律議處。以三令五申之意。減死定配後。復犯者用以一律。有受敎。今此置法。亦遵受敎之意。而足爲懲後之道矣。上曰。今亦付之令申之意。無妨耶。將臣亦陳所見。可也。柱國曰。前日不施一律者。至於二人。則足爲令申之道。而又此有犯者。今若又爲傅生。則此等之弊。將見接跡而起矣。豈不可悶乎。臣意則置之一律。斷不可已也。上曰。卿宰中有異議者。陳達所見。可也。豐之曰。諸臣別無異議云矣。存謙曰。此事卽大同之論也。豈有異見乎。上曰。予亦以爲其在懲礪之道。當用一律。而至若秋曹啓目。請以梟示。前所未有。蓋梟示。卽師律也。豈可自刑曹創出梟示之律乎。秋曹堂上。難免不審之失。啓目則勿施。仍令軍門梟示。何如。存謙曰。聖敎至當矣。上曰。梟示則古無結案之法。而曾聞先朝。以捧結案之意。有受敎矣。御將出去。與禁將考入軍門謄錄。可也。存謙曰。邊民犯越之事。自彼國現發。則道帥臣勘罪。自是古典。而先朝戊辰。有自我國現發者。道帥臣勿論事。下敎矣。此事宜有一番稟定之道。故敢此仰達矣。上曰。戊辰以後。遵行與否。使有司堂上考出。更稟。可也。存謙曰。然則詳考前例。待右相造朝後稟定。似好矣。上曰。依此爲之。存謙曰。卽見慶尙監司李秉模報備局辭緣。則以爲本道浦項倉及沿邑穀一萬石。移劃關東時。計石除耗。船人當年減布。而今此加劃之穀。又爲分排於左右沿邑。均是束運耗布。蠲免一節。何以爲之爲辭矣。向來運穀沿民耗布除減之敎。係是特恩。此非自下之所敢請者。而沿邑民情。則似必望一視之澤矣。上曰。豈或異同。一體擧行。可也。出擧條上曰。李潤慶供辭。卿其聞知乎。存謙曰。聞之而未得其詳矣。上命豐之。讀奏李潤慶李漢泰等金吾啓目判付訖。上曰。李潤慶則所犯爲九千餘兩。而皆有歸屬。只三百兩爲入己。此與私用有異。則係是公逋。從當依律處決。而至若李得濟。則雖已克報。甲午所用。庚子始報。七年之間。虛錄則明矣。此豈成說乎。旣令該府論理議處。議處入來後。當爲處分。璹曰。臣待罪金吾。故詳見供辭。而李潤慶之所用。皆有區處。而李得濟則七年虛留。不爲現發。前後帥臣。似皆掩置而然矣。存謙曰。昨年冬。雲監以元子宮曆書供上事草記。有待下敎擧行之命矣。曆書供上。事體自別。自今年爲始。依例供上。何如。上曰。依爲之。出擧條魯鎭曰。頃以西平君橈家上言。依判付。以李鍾穆立後。而立案成給矣。取考其上言。追聞其事實。則曾於甲午。宗簿寺因聖敎。以陽平君檣孫輯圭第二子鐘殷。定其奉祀。至於草記蒙允。待窠調用之命矣。鐘殷雖無子而身故。旣有先朝成命。至於書其傍題。今不可以無後之故。無端罷養。以啓後弊。又若以鍾穆爲後。則兄弟之間。旣失昭穆。有關倫序。旣聞之後。不可置之。大臣今已發端。臣意則臣曹草記與禮斜。今姑勿施。依前自宗簿寺。擇其行序之可繼鐘殷後者。定其奉祀後。使之草記擧行。何如。上曰。依爲之。令該寺。斯速決給後。草記。可也。出擧條魯鎭曰。輔養官節目草記。入啓後尙不下。處所亦爲停當。然後可以擧行矣。上曰。從當啓下。而處所則此堂。乃顯廟肅廟兩朝在邸時所御之堂。予亦在邸時所處矣。尙淳曰。卽見原春監司報狀。澤徵應坐罪人十三名。尙在營獄。當此歉歲。爲弊甚多云。且平安道勳應坐罪人八名。尙在江東縣獄。而當初禁府草記。尙不啓下。故應坐之人。不得如法擧行。事甚可悶矣。上曰。更爲草記。可也。尙淳曰。捕廳所在澤徵子處絞罪人。亦爲草記擧行乎。上曰。今年旣不啓覆。姑待來年。可也。存謙曰。應坐罪人。例不待啓覆而擧行矣。一祥曰。全羅監司趙時偉。以長興六島宮屯事狀啓。而因有司堂上趙時俊陳達。與臣曹相議稟處事有命。而宮屯一結。稅租二百斗。作米八十斗內。四十斗公稅條。四十斗宮納條。故免稅宮屯。則該宮盡捧八十斗出稅處。四十斗則宮納。四十斗則戶首次知。備納公稅。自是通行之規。至於土薄處。或爲減稅。而今此五島。旣非土薄處。則恐不可比同於扇子島及全州等處。故臣曹覆啓。果以宮納米四十斗。酌定爲請。然則四十斗爲公稅條。而應稅二十三斗外。十七斗亦足爲導掌戶首輩之餘利矣。以此定式。似好矣。上曰。果若卿言。則宮房所納。雖無所減。而民之受弊。無所變通。蓋四十斗之數。專付島民。則必有導掌之呼冤。使之分報雜費。則反爲島民之貽害。宮納之數。設令減縮。豈足有關。而島民等蒙利之物。豈容闊狹也。導掌輩聊賴之物。亦可減省乎。有隣曰。果如聖敎。使之依前爲之。似好矣。時俊曰。此是續典所載。何可率易變通乎。不如仍舊之爲便矣。履素曰。抄戶文書。雖不盡爲入來。其中有不得不稟定事。故敢此仰達。而或有有家而無籍者。或有有籍而無家者。此皆抄戶之所當拔。而第其有籍而無家者。甚可矜。未知何以處之乎。上曰。此皆窮民之最可憐者。豈可以有籍無家。拔於抄戶乎。許入。可也。履素曰。至於有家無籍者。非主戶之罪也。主戶書給戶籍。而洞任及京兆府吏等。中間閪失。終歸無籍之科。亦似有變通之道矣。上曰。此等之類。別爲成冊以置。可也。柱國曰。臣營米儲。非但元來不足。且無太捧。每年貿用。極涉苟艱。臣每念生穀之方矣。本廳屬長淵苔灘屯近處。有田畓願賣者。故月初定將校。使踏驗。則每年所出租太雜穀。不下七八百石。而價爲七千兩錢。本營換銀條錢二萬六千兩中。除出買得。以其年之所出。還報元價。則亦不過五六年。可以充報。其後則屬之營門。以爲軍需補用。事甚便好。敢此仰達矣。上曰。事關貯粟之方。可謂兩便。然此等事。有難遽然許施。往復道臣。指一停當後。更爲草記。可也。出擧條時俊曰。臣於前者待罪銓任時。內資奉事趙學良。謂與本寺主簿權默。有內外從應避之嫌。成送相避狀。故循例相換矣。追後聞之。則權默。卽趙學良姑母夫之庶子。權默之外家。旣非趙姓。則在法元無相避之可論。臣之只據文跡。不能覈實之失。不勝惶恐。而趙學良之瞞報銓曹。欲爲相換之狀。誠極駭然。廉恥所在。不可仍置。相換單子勿施。令該府。拿問嚴處。何如。上曰。何必拿問。與權默竝汰去。可也。出擧條命書榻敎曰。內資奉事趙學良。主簿權默。竝汰去。時俊曰。然則前司饔奉事相換者。何以爲之乎。上曰。相換則自在勿施之中矣。豐之曰。臣待罪太常提調。以本寺事有仰達者矣。今年四月。永祐園擧動時。東籍民人等處。移轉米一百石。因下敎特爲加給。而秋事失稔。籍民輩所受元移轉米一百石。艱辛備納後。加給米一百石。則無以辦出。呼訴不已。故臣以限明秋退等計減之意。屢次往復於惠廳。而惠廳終不許施。直爲計減於元貢價中矣。籍民則旣無可納之勢。貢人則空然計減。事甚矜悶。加給米一百石。則限明秋退等計減。實爲貢人籍民等兩便之道。故敢此仰達矣。上曰。依爲之。宣惠廳堂上徐有隣曰。貢價上下。自有定限。自有定數。今若依太常提擧所達施行。則便同那移。有難輕議矣。上曰。不必然矣。依太常提調言施行。可也。出擧條上命退。諸臣以次退出。